CWT ส่งบ.ย่อย “SakunC” แท็คทีม “CNCH” ลงนาม MOU ผลิตรถจักรยานยนต์ไฟฟ้าของ “อีทราน”
CWT ส่งบ.ย่อย “SakunC” แท็คทีม “CNCH” ลงนาม MOU ผลิตรถจักรยานยนต์ไฟฟ้าของ "อีทราน"
3 ก.ย. 2562

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า “SakunC” ซึ่งเป็นบริษัทย่อยของ CWT ร่วมกับบริษัท โชคนำชัย ไฮ-เทค เพรสซิ่ง จำกัด หรือ CNCH เข้าลงนามในบันทึกข้อตกลงสำหรับการร่วมมือในทำการวิจัยและพัฒนา รวมถึงออกแบบการผลิต และทำการผลิตรถจักรยานยนต์ไฟฟ้า (EV Motorbike) ให้กับบริษัท อีทราน (ไทยแลนด์) จำกัด หรือ ETRAN
สำหรับ SakunC รับหน้าที่เป็นที่ปรึกษาด้านการวิจัยและพัฒนาผลิตภัณฑ์, Support ข้อมูลด้านเทคนิค และประสานงานเรื่องอื่น ๆ กับ ETRAN ขณะที่ CNCH จะดูแลด้านแม่พิมพ์, การผลิต และการประกอบยานพาหนะ
โดย SakunC ได้ร่วมกับ CNCH ผลิตรถรถจักรยานยนต์ไฟฟ้าต้นแบบรุ่น KRAF Limited ให้แก่  ETRAN และจะมีการนำรถจักรยานยนต์ไฟฟ้าต้นแบบดังกล่าวไปจัดแสดงเปิดตัวสินค้าในวันที่ 9 ก.ย. 2562 นี้ ซึ่งคาดว่าจะได้รับผลตอบรับที่ดี ด้วยเป็นรถจักรยานยนต์ไฟฟ้าคันแรกที่ผลิตและจัดจำหน่ายโดยบริษัทของคนไทย
ขณะเดียวกัน SakunC กับ CNCH จะทำการผลิตรถจักรยานยนต์ไฟฟ้าต้นแบบรุ่น PROM โดย ETRAN ได้เจรจาที่จะว่าจ้างให้ SakunC ร่วมกับ CNCH ทำการผลิตรถในรุ่นดังกล่าวให้แล้ว จำนวนประมาณ 3,000 คัน โดยจะเริ่มผลิตช่วงเดือน พฤศจิกายน 2562 และมีแผนส่งมอบภายในไตรมาส1/63 เพื่อส่งให้กลุ่มลูกค้าที่มีความต้องการซื้อ
อีกทั้ง ETRAN ยังได้เจรจาที่จะให้ SakunC ร่วมกับ CNCH มีสิทธิแต่เพียงผู้เดียวในการร่วมมือพัฒนา ออกแบบและทำการผลิตรถจักรยานยนต์ไฟฟ้า (EV Motorbike) ในรุ่นดังกล่าวและรุ่นอื่น ๆ ที่ ETRAN จะได้พัฒนาและมีขึ้นในอนาคต
สำหรับ ETRAN เป็นธุรกิจสตาร์ทอัพรุ่นใหม่แห่งวงการยานยนต์ โดยเป็นผู้สร้างสรรค์ผลิตภัณฑ์และบริการเพื่อการขนส่งสาธารณะในทุกรูปแบบที่เป็นมิตรต่อสิ่งแวดล้อม โดยการใช้พลังงานไฟฟ้าแทนน้ำมัน พร้อมทั้งยังตั้งเป้าหมายก้าวเป็นผู้นำด้านนวัตกรรมการขนส่งสาธารณะเพื่อความยั่งยืน ที่ตอบสนองความต้องการของตลาด